'n Genootskap wat deeglik diens lewer | Landbou
Die Drakensberger-beestelersgenootskap van Suid-Afrika beskerm die Drakensberger deur streng keuring, navorsing en bemarking, en deur die Standaard van Voortreflikheid landwyd toe te pas.
Vra jy wat die Drakensberger-beestelersgenootskap aan sy lede bied, is die antwoord ' 'n deeglike een' – net soos die diens wat jy van dié genootskap kan verwag.
Die Drakensberger-beestelersgenootskap van Suid-Afrika is op 7 November 1947 gestig om hierdie unieke inheemse ras te beskerm. Die genootskap het 'n Standaard van Voortreflikheid aanvaar waaraan Drakensberger-stoetdiere moet voldoen.
Die nageslag van stoetdiere word jaarliks deur keurders van die genootskap op elke stoetteler se plaas volgens hierdie standaard beoordeel en gekeur. 'n Dier wat die keuring slaag, word dan met die gesogte "D" op die linkerskouer gebrandmerk. Hierdie keuringstoere vind jaarliks in Maart, April en Mei landwyd plaas.
Die genootskap bied jaarliks opleidingskursusse aan waartydens voornemende keurders teoretiese en praktiese opleiding ontvang. Die mense wat hierdie kursus slaag, is dan keurders-in-opleiding. Ná drie keuringstoere onder leiding van 'n senior keurder kan só 'n leerder tot 'n junior keurder vorder. Ná 'n verdere drie toere, waartydens die junior keurder deurgaans gunstige verslae moet ontvang, kan hy as 'n senior keurder aanbeveel word. 'n Jaarlikse opknappingskursus vir keurders word in Februarie aangebied.
Die genootskap, saam met 'n streekklub, bied jaarliks die algemene jaarvergadering aan. Die finansiële state van die voorafgaande jaar word onder meer voorgelê, die begroting vir die daaropvolgende jaar word goedgekeur, en drie raadslede word verkies. Die raad bestaan uit nege verkose lede wat vir drie jaar in die raad dien, erepresidente, asook gekoöpteerde lede. Die president kies 'n dagbestuur van vier raadslede wat die daaglikse bedrywighede van die genootskap bestuur.
'n Uittreksel uit die Drakensberger-bylae tot Landbouweekblad in Junie 2021. Vir die volledige bylae, gaan na https://drakensbergers.co.za/bylaes/.
051 4100 974; Faks: 086 666 3426; Whatsapp: 063 941 0583; e-pos: drakensberger@studbook.co.za; web: www.drakensbergers.co.za; Facebook: DrakensbergerSA